Video: Ure lange gespook om baba uit dreinpyp te red | Maroela Media
Video: Ure lange gespook om baba uit dreinpyp te red
Reddingswerkers grawe 'n sloot om by die stormwaterdreinpyp uit te kom. Foto: Rescue Care Paramedics
'n Massiewe reddingspoging het Maandagoggend in Newlands-East in Durban plaasgevind toe reddingswerkers moes spook om 'n pasgebore babadogtertjie uit 'n stormwaterdreinpyp te red.
Garrith Jamieson, woordvoerder van Rescue Care-nooddienste, sê verbygangers het omstreeks 07:00 gehoor hoe 'n baba vanuit die dreinpyp huil en het hulp ontbied.
Paramedici, beamptes van die SAPD se soek-en-reddingspan, die plaaslike brandweerdienste en die munisipale soek-en-reddingseenheid het hulle almal na die toneel gehaas om te help.
'n Brandbestryder het in 'n mangat afgesak en kon van daar die babatjie sien beweeg en hoor huil. Dit was egter nie moontlik om deur die mangat by die baba uit te kom nie.
Paramedici was deurentyd gereed op die toneel om die baba te behandel sodra sy uit die pyp gebring is. Foto: Rescue Care Paramedics
Reddingswerkers het egter nie tou opgegooi nie en dadelik 'n sloot begin grawe om by die stormwaterdrein uit te kom. Later is 'n veeldoelige laaigraaf ook na die toneel gebring om die reddingspoging te bespoedig.
Jamieson sê reddingswerkers kon deurentyd die baba hoor huil en dit het hulle aangepor om so vinnig moontlik te werk. Toe die pyp uiteindelik oopgegrawe is, het 'n reddingswerker dit versigtig oopgekap om toegang te kry.
Daar kon op dié manier by die kind uitgekom word en die babadogtertjie is omstreeks 09:40 uit die pyp gehaal.
'n Mediese helikopter het gereed gestaan en paramedici het die baba op die toneel behandel voor sy na 'n hospitaal in Durban gevlieg is.
Dit is nie tans bekend hoe die baba in die stormwaterdrein beland het nie. Die saak sal deur die polisie ondersoek word.
'n Video volg onderaan die berig.
Polisiebeamptes en ander lede van die reddingspan op die toneel kort nadat verbygangers die baba hoor huil het. Foto: Rescue Care Paramedics
Die baba word na die mediese helikopter gehaas. Foto: Rescue Care Paramedics
Durban KwaZulu-Natal video
Drie langs snelweg geskiet toe band bars
Terugslag vir Driehoek-leerder ná operasie
Here het aangegryp kink soos bybel verhaal Moses! Sy mos gelewe het met n rede
Dankie vir al redding julle is puik!
Ek bid dat God slegte mense nooit die voorreg sal gee om swanger te kan word nie. Nou moet nog 'n onskuldige pragtige siel daaronder lei. Dank die Here dat hierdie kindjie gered is, mag jou lewenspaadjie, lank, voorspoedig en vol al die geluk wees wat jy verdien kleine mensie en mag jy ouers kry wat jou liefhet in oorgawe, ek weet ek sou.
Ek sal julle se hoe sy in die pyp beland het. Sys daar ingegooi. Maar God het ander plan gehad.
Kan jy glo!!
Hoe kan iemand so iets doen?,die blerrie vrouens wat so van n kind ontslae raak,MOET opgehang word! Siek,siek,
Dankie Here dat U hierdie kind veilig bewaar het.. As ook baie dankie aan die span wat hierdie baba dogtertjie gered het. Julle is Hero's…